<classify> WAZIRI wa Nchi Ofi si ya Makamu wa Rais Muungano na Mazingira, January Makamba amesema uamuzi wa Waziri Mkuu, Kassim Majaliwa wa kupiga marufuku matumizi ya mifuko ya plastiki, sio wa kushtukiza kwani wadau na wananchi walisubiri hilo.Lakini, amesisitiza kuwa marufuku hiyo haihusu vifungashio vya maziwa, chupa za maji, vifungashio vya madawa sekta ya kilimo green houses ujenzi na viwanda. Alisema badala yake utawekwa utaratibu wa kukusanya uchafu unaotokana na bidhaa zao. Katika mkutano wake na waandishi wa habari jana jijini hapa, January alisema kauli ya Waziri Mkuu kupiga marufuku matumizi ya mifuko ya plastiki kuanzia Juni Mosi, mwaka huu sio wa kushtukiza na wananchi walikuwa na makalamiko juu ya matumizi ya mifuko hiyo kutokana na kuwa na athari kwenye mazingira.Hata utafiti uliofanyika unaonesha ifikapo mwaka 2050 kutakuwa na plastiki nyingi kwenye bahari kuliko samaki, alisema. Aliongeza kuwa kuanzia mwaka 1993, serikali ilianza kuchukuliwa hatua na ilipofika mwaka 2006 kukawa na viwango vya plastiki zinazoweza kutumika. Alisema kuanzia mwaka 2016 walianza kuchukuliwa hatua ili kupiga marufuku moja kwa moja na walifanya maandalizi kuhusu hatua hiyo kwa kuzungumza na wenye viwanda kuhusu dhamira ya serikali na Mei 2016 walitangaza dhamira hiyo.Alisema Agosti 24, 2016 Shirikisho la Wenye Viwanda CTI waliandika barua kutaka katazo hilo lianze Desemba 31, 2017. Tumetoa katazo hilo mwaka na nusu zaidi ya walivyoomba, mwaka 2017 tulikutana na wadau ukumbi wa Karimjee na wakatoa maoni na walisema kwa nini serikali inachelewa kutoa maamuzi, Pia Novemba mwaka jana tulifanya mkutano Ukumbi wa JK Nyerere, tulialika wadau wanaotengeneza mifuko mbadala tulihakikishiwa uwezo huo upo, alieleza January. Alisema uamuzi huo sio wa kushtukiza na wadau, wana taarifa na kumekuwa na ushirikishwaji kwa wanaotengeneza mifuko mbadal na katazo hilo ni jambo ambalo wananchi walikuwa wanalidai kwa serikali.Alisema kuna wazalishaji wameanza kufanya biashara ya mifuko mbadala kama vikapu, mifuko ya karatasi na ile ya vitambaa na walikuwa wakisuburi tamko ili waanze uzalishaji. Alisema nchi za Kenya na Rwanda, zilishapiga marufuku matumizi ya mifuko ya plastiki na wamekuwa wakinunua mifuko ya katarasi kutoka kiwanda cha Mgololo. Kama kiwanda cha Mgololo kinaweza kupeleka mifuko Kenya na Rwanda hawawezi kushindwa kuzalisha mifuko kwa ajili ya Tanzania, alihoji. Alisema hatua ya kwanza ni kuandika kanuni za katazo rasmi na la kisheria na litakuwa na nguvu za kisheria. Alisema zitawekwa adhabu kwa wanaoagiza, kutengeneza, kukutwa nazo kwenye ghala na dukani.Adhabu zitawekwa kulingana na ukubwa wa kosa. Alisema vifungashio vya plastiki ambavyo havipigwi marufuku ni vifungashio vya dawa sekta ya kilimo, sekta ya viwanda, ujenzi. Pia vifungashio ambavyo bidhaa zake muhimu zinatumika kuhifadhia vitu kama maziwa. Sekta hizo lazima ziwekewe utaratibu utakaowezesha kukusanya uchafu unaotumika na bidhaa zao. Chupa za plastiki hazipigwi marufuku, tutaweka utaratibu wa kukusanya, alisema.Aliongeza kuwa kitaundwa kikosi kazi cha serikali kusimamia katazo hilo cha wataalam kutoka Baraza la Taifa la Hifadhi na Usimamizi wa Mazingira NEMC, Mamlaka ya Mapato Tanzania TRA, Uhamiaji, Mamlaka ya Viwanja vya Ndege TAA, Mamlaka ya Chakula na Dawa TFDA, Mkemia Mkuu wa Serikali, Ofisi ya Makamu wa Rais na Tamisemi. Suala la kupiga marufuku matumizi ya plastiki linafanyika kwa dhamira njema na wanaoingiza mifuko hiyo wataona jambo hilo ni gumu na halifai, alisema. Alisema asilimia 80 ya mifuko ya plastiki iliyokuwa ikitumika nchini, haitengenezwi Tanzania.  <topic>: KITAIFA 